“Ia me lewa sara ena lomamudou na vakacegu i Karisito, ni dou sa kacivi ki na ka oqo, ni dou sa yago e dua bauga.” (Kolosa 3:15)
“Raica na kena yaga kei na kena matavinaka, ni ra sa tiko vakayalovata na veiwekani.” (Same 133:1)
Sa inaki ni bula me da veiwaseitaka.
E nakita na Kalou me da bulataka vata na noda bula. Na iVola Tabu e vakatoka oqo me veitokani. Ia, e daidai, e sa vaka e yali yani na kena ibalebale dina vakaiVolaTabu. Na “veitokani” sa dau vakayagataki wasoma ga me vakaibalebale ena veitalanoa, na veilasamaki, na vakayakavi vata, se marau. Na taro, “Ko dau veitokani e vei?” e vakaibalebaletaki me “Ko dau lotu e vei?” “Mo qai tiko mada mai ni oti na lotu me da veitokani,” e vakaibalebaletaki ki na “Waraka na gunu ti.”
Na veitokani dina e sega wale ga ni noda lako ki lotu. Ia, e kena ibalebale, na noda bulataka vata na noda bula. E okati kina na noda veilomani, noda veiwasei, noda veivukei, noda veisoli ka, noda veitokoni, kei na ivakaro kece vakaoqo e kunei ena Veiyalayalati Vou.
Na veitokani e dau yaga duadua ke da lewe vica ga. Eda rawa ni sokalou ke da lewe levu, ia e dau dredre na veitokani ena soqoni vakaoqo. Ena gauna e sa sivia kina na tini na iwiliwili ni dua na isoqosoqo, e dau vakavuqa ni sa na sega ni vakaitavi e dua se rua na lewena – ka sa na lewe vica ga era na ubia na veivosaki ena nodra via liutaka na ka kece e vakayacori.
Ena veiqaravi nei Jisu, e a cakacaka o Koya kei na dua na ilawalawa lailai toka ga. E rawa beka me a digia e vuqa me ra vukei Koya, ia e a kila tu o Koya ni tinikarua sa iwiliwili ka ra rawa ni cakacaka vata vakavinaka, ka ra rawa talega ni vakaitavi taucoko.
Na Yago i Jisu, me vaka ga na yagomu, e lewena e vuqa na veitiki ni yago lalai. Na bula ni Yago i Karisito, me vaka ga na bula ni yagomu, e vu mai na bula ni veitiki ni yago lalai kece oya. Oqo na vuna e gadrevi kina na tamata vakabauta yadua me vakaitavi ena dua na isoqosoqo lailai ena loma ni vavakoso: e rawa ni isoqosoqo ni masumasu, isoqosoqo ni wilivola ni Siga Tabu, se isoqosoqo ni vuli Vola Tabu. Oqo na vanua e yaco kina na veitokani dina, ka sega ena ivavakoso levu. Kevaka eda taura mada na ivavakoso me dua na waqa levu, ko ira na isoqosoqo lalai oqo, eda rawa ni vakatoka me ra ivocevoce se boto ka dau vakarautaki tu me ra vueti kina na tamata ke yaco na leqa e wai.
E sa cakava tu na Kalou e dua na yalayala ka veivakayaloqaqataki me baleti ira na isoqosoqo lalai oqo: “Ia na tikina sa soqoni vata kina e lewe rua, se lewe tolu, ena yacaqu, au sa tiko kina ena kedratou maliwa,” (Maciu 18:20). Ia, e ka ni rarawa ni da raica ni sega ni dau yaco na veitokani dina ena vuqa na isoqosoqo vakaoqori. E levu na isoqosoqo lalai vakaoqo, e vaka me ra dau la’ki vakataotaki tu ga ena veika e sega ni vakaibalebale, ka ra la’ki veilecayaki tu ena i balebale dina ni veitokani. Na cava na kedrau duidui na veitokani dina kei na veitokani ka sega ni vakaibalebale?
Ena veitokani dina, era vakila e yalodra ko ira era vakaitavi kina ni caka ena veidinadinati ka vakavotukana. Na veitokani dina e sega ni veivosaki se veimaliwai ka caka ga me da vakatawana tu kina na gauna. Na veitokani dina e vakayacori kina na veiwasei ka lako mai na vu ni yaloda. E yaco ena gauna eda sa sega ni vunia kina e dua na ka e yaco tiko ena noda bula. Eda wasea kina na noda mosi kei na rarawa, eda vakaraitaka na dredre eda sotava, na noda nuiqawaqawa kei na vakatitiqa, na noda rere kei na malumalumu, ka da kerea na veivuke kei na veimasulaki.
Na veitokani dina sa i koya na veibasai ni ka eda dau raica ena so na ivavakoso. E na vuqa na isoqosoqo lotu, eda sega ni raica kina na vosa vakadodonu kei na yalomalua, ia e laurai ga kina na vakalecaleca, na ubia na nodra ivakarau dina, na ivukivuki kei na vosavosa vakapolitiki, na yalomalua ka sega ni dina, kei na veitalanoa vovodea. Era ubia na matadra ena matavulo, ka ra taura cake toka na nodra isasabai me kua ni dua e curu basika ki na nodra bula dina, ka da nanuma na rai tu yani ni sa totoka vakaoti tu na veika kece ena nodra bula. Na veika kece oqo e vakarusa na veitokani dina.
Ia, eda na rawa ga ni bulataka na bula ni veitokani dina ena gauna eda dolavi keda kina. E kaya na iVola Tabu, “Ia kevaka eda sa ia nai valavala ni rarama, me vaka sa tu ena rarama ko koya, eda sa qai dui veiwekani vata. Kevaka eda sa kaya sa sega ni tu vei keda na ca, eda sa vakaisini keda, a sa sega ni tu vei keda na dina,” (1 Joni 1:7-8). Ko vuravura, e nanuma ni yaco ga ena veivanua butobuto na ivakarau ni veiwasei voleka vakaoqo, ia na Kalou e kaya ni yaco ena rarama. Na butobuto, eda dau vakayagataka me vunitaki kina na noda mosi, malumalumu, nuiqawaqawa, kei na druka. Ia ena rarama, eda kauta kece mai ki tautuba ka da vakatusa na noda bula dina.
E dina sara ni gadrevi na yaloqaqa ka vakakina na yalomalumalumu, me da rawata kina na ivakatagedegede ni veidinadinati vakaoqo. Eda na sotava na rerevaka na veitalanoataki, na veibiligi, kei na mavoa ni yalo. Na cava me da la’ki bolea kina na veika oqori? E baleta ni oqori ga na sala eda rawa ni tubu kina vakayalo ka vakaukauwataki tale ga. E kaya na iVola Tabu, “Dou dui veivakatusa na nomudou i valavala ca, ka veimasulaki, mo dou vakabulai kina,” (Jemesa 5:16). Eda rawa ga ni tubu ke da bolebole, ia na bolebole dredre duadua, oya me da dina vei keda vakai keda ka vakakina vei ira na noda itokani.
Ena veitokani dina, eda yalovata ena veika eda cakava vata. Na yalovata e vakaraitaki e na noda veisolisoli. Eda veiraviti ni da yalovata. E kaya na iVola Tabu, “Me kakua kina ni veisei na yago, ka me veinanumi vakatautauvata na veitikina vakai ira,” (1 Korinica 12:25). Na yalovata sa usutu ni veitokani: na tarai cake ni bula veisolisoli, na veiwasei ni icolacola se itavi, kei na veivukei. E kaya ko Paula, “Me da dui vakacegui e na vuku ni nomudou vakabauta kei na noqu talega,” (Roma 1:12).
Koi keda kece, ena dei na noda vakabauta ni dua e tuberi keda ka vakauqeti keda tiko. E vakarota na iVola Tabu, me da yalovata ena noda veidinadinati, ena noda veivakayaloqaqataki, veiqaravi kei na veidokadokai. E kaya na iVola Tabu, “O koya oqo me da muria kina na veika ni veivinakati, kei na veika eda na dui veivakatavulici kina,” (Roma 14:19).
Sa sega ni nomu itavi mo qarauni ira kece na lewe ni Yago i Karisito, ia sa tiko na nomu itavi vei ira. E vinakata na Kalou mo cakava na veika kece ko rawata mo vukei ira kina.
Ena veitokani dina, eda vakila ka sotava na veiwasei ena noda rarawa. Na veiwasei oqo, e sega ni ka ga ni soli vakasala kei na vakasaqarai ni dua na iwali totolo ni leqa, ia eda vakila sara ga na mosi kei na rarawa nei noda itokani e yaloda, ena noda veiwasei tiko. Na veiwasei oqo e tukuna tiko, “Au sa vakila talega na mosi kei na rarawa ko sota kaya tiko, ia na ka ko vakila tiko oqori, e sega ni ka vou se ka me vakawaletaki.” E kaya na iVola Tabu, “O koya mo dou qai vakaisulu me vaka dou sa Nona digitaki na Kalou, oi kemudou sa yalosavasava ka daulomani, ena yalololoma, ena yalovinaka, ena yalomalumalumu, ena yalomalua, ena dauvosota vakadede,” (Kolosa 3:12).
Na veiwasei vakaoqo e sotava e rua na gagadre bibi ni tamata: na gadreva na kauwaitaki ni nona mosi kei na rarawa, kei na gadreva me vakadonui vei keda na kena dina na mosi se rarawa oya. Ena veigauna eda vakayacora kina na rua na ka bibi oqo, eda sa tara cake tiko na noda veitokani. Na leqa levu ga, oya, ni sa rui dau totolo na noda via walia na leqa, ka sega kina ni da taura na gauna me da vakaraitaka vakavinaka na noda kauwai. Ena vuqa na gauna, eda sa sega ni dau kauwai baleta ni da sa kauwai ga vakalevu ki na noda leqa vakai keda. Na noda kauwaitaki keda vakai keda e dau vakayalia na noda kauwai vei ira na noda itokani.
E vica tiko na ivakatagedegede ni veitokani, ka tiko o koya e veirauti ena veigauna duidui. O koya eda kila vakavinaka, o ya, na veitokani ni veiwasei kei na veitokani ni vulica vata na Vosa ni Kalou. O koya ka titobu cake, oya, na veitokani ni veiqaravi, ka da cakava ena ilakolako vakailawalawa ena kaulotu se lako ni veivuke ki na dua na vanua e sotava na leqa. O koya ka titobu duadua, oya, na veitokani ena gauna ni rarawa, ka da veiwasei ena noda mosi kei na rarawa, ka veivukei ena kena colati na icolacola nei noda itokani. E vuqa na tamata vakabauta ka ra bulataka na ivakatagedegede ni veitokani vakaoqo e veiyasai vuravura, sa i ira ka ra dau tini vakasasataki, era beci, ka so era vakamatei sara ena vuku ni nodra vakabauta.
E vakaroti keda na iVola Tabu me “Dou veivuke ni colata na nomudou i colacola, ka mo dou vakayacora kina na vunau i Karisito,” (Kalatia 6:2).
Ena veigauna eda sotava kina na leqa lelevu, na rarawa, na yaluma, kei na vakatitiqa, oya na veigauna eda veigadrevi vakalevu duadua kina. Ni sa bikaci keda vakasivia na draki ni bula me vakavuna me da sa vakatitiqa, oya na gauna eda gadrevi ira kina vakabibi na noda itokani era tamata vakabauta. Eda gadreva e dua na ilawalawa veitokani, me ra tamata vakabauta na Kalou ena vukuda, ka me ra dau vueti keda cake ena veigauna ni dredre. Ena ilawalawa lalai vakaoqo, sa vakavotukana kina vei keda na Yago i Karisito, ka dina beka ni na vaka e yawa tu vei keda na Kalou. Oqori na ka e a gadreva vakalevu ko Jope ena nona a sotava tu na rarawa. E a tagi ka kaya, “Ko koya sa kana rarawa e dodonu me lomani koya na wekana; Io vei koya de sa biuta na rerevaki Koya sa kaukauwa,” (Jope 6:14).
Ena veitokani dina, era vakila ka sotava na veivosoti na tamata. Ena veitokani dina, eda kune veivosoti kina ka sega ni da dusia na cala vua na noda itokani, ia eda guilecava ga. Na veitokani dina e yaco ni vakabibitaki cake na veivosoti mai na vakasaqara na dina.
Eda gadreva kece na veivosoti baleta ni da dau bale kece ena so na gauna, ka da gadreva na veivuke me da tucake tale. E gadrevi me da solia ka ciqoma tale ga na veivosoti. E kaya na Kalou, “Mo dou kua soti ni cudruva, ka mo dou vakaceguya, de luvuci koya sa vakaoqo na nona rarawa levu sara,” (2 Korinica 2:7).
Ena sega ni yaco na veitokani dina kevaka e sega na veivosoti. E vakarota na Kalou me da “kakua ni veicudruvi” (Kolosa 3:13), baleta na cudru e dau vakarusa na veitokani. Ni sega ni taucoko na noda vinaka ka da tamata ivalavala ca, eda dau veivakamavoataki ni da tiko vata vakadede. Ena so na gauna, eda nakita me da veivakamavoataki, ka so tale na gauna, e ka ni vakacalaka, ia e taura na loloma kei na veivosoti vakaitamera me da mareqeta kina na noda veitokani. E kaya na iVola Tabu, “Dou veivosoti vakai kemudou, ka kakua ni veicudruvi, kevaka sa dua na ka sa rarawa kina e dua: me vaka sa sega ni cudruvi kemudou na Karisito, mo dou vaka talega kina,” (Kolosa 3:13).
Na veivosoti ni Kalou sa idusidusi vei keda me da vosoti ira kina na tamata. Ena veigauna e vakamavoataka kina na yalomu e dua, sa tu vei iko na digidigi mo digitaka: “Me’u vakayagataka na noqu kaukauwa kei na lomaqu me’u valuti koya, se me’u qara na sala e malumu me keirau veivosoti kina?” Ko na sega ni rawa ni digitaka ruarua na sala oqori.
E vuqa era dau sega ni via veivosoti baleta ni ra sega ni kila na duidui ni veivakabauti kei na veivosoti. Na veivosoti eda sa guilecava kina na ka sa oti. Ia, na veivakabauti e baleta tiko na veisau ni itovo ni nomudrau veimaliwai ena veigauna se bera mai.
Na veivosoti e dodonu me yaco vakatotolo, se kerei mai, se sega. Na veivakabauti ena taura e vica na gauna me tarai cake tale. Kevaka e dua e vakamavoataki iko vakawasoma, e vakaroti iko na Kalou mo vosoti koya vakatotolo, ia e sega ni ko namaki mo veivakabauti tale vakatotolo, ka sega tale ga ni namaki mo vakatara me toso tikoga na nona vakamavoataki iko. E dodonu me vakadinadinataka vei iko ni sa veisau dina ena kena toso tiko na gauna. Na vanua vinaka duadua ka rawa ni yaco kina na vakalesui mai ni veidinadinati oqo, oya, ena loma ni dua na isoqosoqo lailai ka ra rawa ni veivakayaloqaqataki na lewena.
E vuqa tale na yaga ko na sotava ni ko lewe ni dua na isoqosoqo lailai ka sa yalodina me vakatubura na veitokani dina. Oqo e dua na tiki ni nomu bula vakalotu e sega ni dodonu mo beca se vakawaletaka. Ena loma ni rua na udolu na yabaki sa sivi yani, era sa dau sosoqoni tu mai kina na tamata lotu vaKarisito ena isoqosoqo lalai vakaoqo me ra veitokani kina. Kevaka ko se bera ni curu mo lewe ni dua na isoqosoqo lailai ni masumasu se vuli Vola Tabu, ko se sega ni kila na veika talei ko calata tiko.
Ena wase ka tarava, eda na dikeva kina na veika e gadrevi me tarai cake kina na mataqali soqosoqo vakaoqo, ka’u nuitaka ni sa vukei iko na iwase oqo mo gadreva vakalevu kina na veidinadinati, na yalovata, kei na veilomani ni veitokani dina. O iko, ko a buli mo bula ena bula ni veimaliwai kei ira na tamata.
KA 18 NI SIGA
VAKANANUMA VOLI NA INAKI NI NOQU BULA
Tikina me Vakananumi: Au gadreva na veitokani ena noqu bula.
Tikina Koula: “Dou veivuke ni colata na nomudou icolacola, ka mo dou vakayacora kina na vunau i Karisito.” (Kalatia 6:2).
Taro mo Taroga: Na cava na imatai ni ka me‘u cakava me‘u sema kina vua e dua na tamata vakabauta, ena dua na sala e kune kina na veitokani dina?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn